ชัยสิทธิ์ เตชะสว่างวงศ์

นาวาเอก **ชัยสิทธิ์ เตชะสว่างวงศ์** หรือ **หมวดเนท** (30 เมษายน พ.ศ. 2528 – 22 เมษายน พ.ศ. 2556) เป็นหัวหน้าหน่วยทำลายล้างวัตถุระเบิด (EOD) ที่เสียชีวิตจากการปฏิบัติหน้าที่ หลังจากเข้าพิธีสมรสกับคนรักเพียงไม่กี่เดือน

## ประวัติ
ชัยสิทธิ์ เตชะสว่างวงศ์ มีบิดาชื่อ ประเวศ เตชะสว่างวงศ์ (เสียชีวิตช่วงที่ชัยสิทธิ์กำลังเตรียมตัวสอบเข้าโรงเรียนเตรียมทหารเพียงหนึ่งสัปดาห์) และมารดาชื่ออำไพ เครื่องถมยา ซึ่งในวัยเด็กของชัยสิทธิ์มีผู้อุปการะเป็นตากับยาย ชัยสิทธิ์เข้าศึกษาที่โรงเรียนเทพศิรินทร์ นนทบุรี จากนั้น ศึกษาต่อที่โรงเรียนเตรียมทหาร รุ่นที่ 45 และ สำเร็จการศึกษาระดับปริญญาตรีจากโรงเรียนนายเรือรุ่นที่ 102 และเข้ารับพระราชทานกระบี่ ณ วันที่ 11 มีนาคม พ.ศ. 2553 โดยได้รับการส่งตัวเข้าประจำการเรือหลวงเจ้าพระยา ก่อนที่จะตัดสินใจเข้ารับการฝึกหลักสูตรการทำลายล้างวัตถุระเบิดของกรมสรรพาวุธทหารเรือ

ทั้งนี้ ชัยสิทธิ์มีครูฝึกประดาน้ำชื่อ นาวาตรี นิรันดร์ คงนาน หัวหน้าหมวดประดาน้ำ 3 และมีครูฝึกหลักสูตรทำลายล้างวัตถุระเบิดชื่อ เรือตรี ทรงกลด มณีเรือง รวมทั้งพันเอก ทวีศักดิ์ จันทราสินธุ์

## กิจกรรมเพื่อสังคม
เมื่อครั้งที่ชัยสิทธิ์เรียนหลักสูตรนายทหารอยู่ชั้นปี 1 เขาเป็นเพียงคนเดียวของรุ่น ที่อาสาเข้าช่วยเหลือผู้ประสบเหตุแผ่นดินไหวและคลื่นสึนามิในมหาสมุทรอินเดีย พ.ศ. 2547 จากนั้น เขาได้เป็นหนึ่งในผู้ทำการช่วยเหลือประชาชน เมื่อครั้งที่เกิดเหตุการณ์อุทกภัยในประเทศไทย พ.ศ. 2554

วันที่ 31 มีนาคม พ.ศ. 2556 ชัยสิทธิ์ได้ลงปฏิบัติหน้าที่ ณ จังหวัดนราธิวาส เนื่องด้วยความไม่สงบในชายแดนภาคใต้ของประเทศไทย

## ชีวิตส่วนตัว
ชัยสิทธิ์ เตชะสว่างวงศ์ เคยเข้ารับการคัดตัวเข้าทีมเยาวชนของสโมสรฟุตบอลการท่าเรือไทย แต่ต้องยุติลง เมื่อประสบอุบัติเหตุกระดูกข้อเท้าแตกช่วงที่ฝึกซ้อมอยู่กับสโมสร และชัยสิทธิ์มีทีมฟุตบอลในดวงใจคือสโมสรฟุตบอลเชลซี

เขาได้รับการกล่าวว่าเป็นผู้ไม่ถือตัว สามารถเข้ากับคนได้ทุกระดับ และมีความเป็นผู้นำ ส่วนในวันที่ 1 ธันวาคม พ.ศ. 2555 ได้เข้าพิธีมงคลสมรสกับแฟนสาวชื่อ กชมน คำรส  หลังจากที่ทั้งคู่ได้คบหาดูใจกว่า 7 ปี

## การเสียชีวิต
ณ วันที่ 22 เมษายน พ.ศ. 2556 เจ้าหน้าที่เก็บกู้และทำลายวัตถุระเบิด เฉพาะกิจนาวิกโยธิน ได้พบระเบิดแสวงเครื่องชนิดแอมโมเนียไนเตรท ที่บรรจุในถังแก๊สปิกนิกสีส้ม หนัก 25 กก. ณ บริเวณริมถนนสายปัตตานี–นราธิวาส และได้มีการนำไปตรวจสอบที่ฐาน ณ กองบังคับการหน่วยเฉพาะกิจนราธิวาส 32 อำเภอบาเจาะ จังหวัดนราธิวาส โดยในช่วงเวลา 13.15 น. ชัยสิทธิ์ เตชะสว่างวงศ์ ได้ทำการตรวจสอบวัตถุพยานดังกล่าว และได้มีการระเบิดขึ้น ซึ่งมาจากการที่ผู้ก่อการได้วางระเบิดไว้สองชั้น ส่งผลให้ชัยสิทธิ์เสียชีวิตขณะปฏิบัติหน้าที่ หลังจากที่เขาแต่งงานกับแฟนสาวได้เพียงไม่กี่เดือน

พล.อ.ประยุทธ์ จันทร์โอชา ผู้บัญชาการทหารบก ได้แสดงความเสียใจต่อการสูญเสียดังกล่าว และกองทัพบกได้รับดูแลด้านเบี้ยประกันชีวิต และเงินตอบแทน รวมถึงวาสนา นาน่วม ซึ่งเป็นผู้สื่อข่าวสายทหารจากหนังสือพิมพ์บางกอกโพสต์ได้เขียนข้อความแสดงความอาลัยถึงชัยสิทธิ์ผ่านทางเฟซบุ๊กส่วนตัว

วันที่ 30 เมษายน พ.ศ. 2556 ซึ่งตรงกับวันเกิด ได้มีพิธีพระราชทานเพลิงศพเรือโท ชัยสิทธิ์ เตชะสว่างวงศ์ ที่ฌาปนสถานกองทัพเรือ วัดเครือวัลย์วรวิหาร เขตบางกอกใหญ่ กรุงเทพมหานคร โดยมีพลเรือเอก สุรศักดิ์ หรุ่นเริงรมย์ ผู้บัญชาการทหารเรือ เป็นประธานในพิธี และในวันที่ 3 พฤษภาคม พ.ศ. 2556 ได้มีการลอยเถ้าอังคารของชัยสิทธิ์ ที่ท่าเรือแหลมเทียน การท่าเรือสัตหีบ ฐานทัพเรือสัตหีบ รวมถึงได้มีการเตรียมนำอัฐิและอังคารส่วนหนึ่งไปไว้ในที่เหมาะสมตามคตินิยม

## สิ่งสืบเนื่องและอนุสรณ์
หลังจากเหตุการณ์ความสูญเสียดังกล่าว พลเรือเอก สุรศักดิ์ หรุ่นเริงรมย์ ผู้บัญชาการทหารเรือได้จัดตั้งกองทุนน้ำใจไทยเพื่อผู้เสียสละในจังหวัดชายแดนภาคใต้และพื้นที่รับผิดชอบกองทัพเรือ ซึ่งครอบครัวของชัยสิทธิ์จะได้รับเงินช่วยเหลือจากกองทุนดังกล่าว เช่นเดียวกับบุคคลอื่น ๆ ที่ได้รับบาดเจ็บจนพิการทุพพลภาพ ส่วนทางกองทัพเรือ ได้ทำการขอพระราชทานยศนาวาเอก และเครื่องราชอิสริยาภรณ์ชั้นตริตาภรณ์ช้างเผือก แก่ชัยสิทธิ์ เตชะสว่างวงศ์

วันที่ 31 กรกฎาคม ชัยสิทธิ์ได้รับการบรรจุอัฐิและจารึกชื่อ ณ อนุสาวรีย์ทหารนาวิกโยธิน ที่อำเภอสัตหีบ จังหวัดชลบุรี เพื่อเป็นเกียรติแก่ตระกูล รวมถึงได้ยกย่องให้ชัยสิทธิ์ เป็นวีรบุรุษของทหารนาวิกโยธินตลอดกาล นอกจากนี้ ที่กรมสรรพาวุธทหารเรือ อำเภอสัตหีบ จังหวัดชลบุรี เหล่าประดาน้ำและอีโอดีได้พร้อมใจกันตั้งชื่อให้แก่สนามฝึกทำลายวัตถุระเบิด โดยใช้ชื่อ “ชอ ชัยสิทธิ์” เพื่อเป็นอนุสรณ์แก่ชัยสิทธิ์ เตชะสว่างวงศ์ ร่วมกับทหารอีก 2 นาย

## รางวัลที่ได้รับ
* รางวัลจักรดาวสดุดีประจำปี 2557
* โล่รางวัลผู้ปฏิบัติงานดีเด่น ประจำปี 2552 จากโรงเรียนชุมพลทหารเรือ
* รับพระราชทานเหรียญกล้าหาญ ทหารผ่านศึก

### กีฬา
;นักเรียนเตรียมทหาร
* เหรียญเงิน 1 เหรียญเงิน 400 เมตร
;กีฬา 4 เหล่าทัพ
* เหรียญทองแดง 1 เหรียญทองแดง ช่วงอยู่นายเรือชั้น 3
* เหรียญเงิน 2 เหรียญเงิน ช่วงอยู่นายเรือชั้น 4

## เครื่องราชอิสริยาภรณ์
* 

## อ้างอิง

## แหล่งข้อมูลอื่น
* ผู้บัญชาการทหารเรือ เป็นประธานในพิธีพระราชทานเพลิงศพ เรือโท ชัยสิทธิ์ เตชะสว่างวงศ์ 
* 

หมวดหมู่:ทหารเรือชาวไทย
หมวดหมู่:นาวาเอก
หมวดหมู่:นักประดาน้ำ
หมวดหมู่:ผู้ทำลายล้างวัตถุระเบิด
หมวดหมู่:เสียชีวิตจากระเบิดแสวงเครื่อง
หมวดหมู่:พุทธศาสนิกชนชาวไทย
หมวดหมู่:ชาวไทยเชื้อสายแต้จิ๋ว
หมวดหมู่:บุคคลจากเขตป้อมปราบศัตรูพ่าย
หมวดหมู่:บุคคลจากโรงเรียนเทพศิรินทร์ นนทบุรี
หมวดหมู่:บุคคลจากโรงเรียนเตรียมทหาร
หมวดหมู่:ผู้ได้รับเครื่องราชอิสริยาภรณ์ ต.ช.
หมวดหมู่:เสียชีวิตจากความไม่สงบในชายแดนภาคใต้ของประเทศไทย